## Carlos Mazón: “Destinarem 2.000 milions d’euros durant els pròxims 4 anys per a desenrotllar l’Estratègia de reindustrialització de la Comunitat Valenciana”

*** Subratlla que en els pròxims dies “787 pimes industrials rebran 48,5 milions d’euros per a invertir en actius materials i immaterials i modernitzar les seues línies de producció”
* Agraïx la col·laboració dels agents econòmics i socials per a avançar “amb ambició, rigorositat i realisme” cap a una indústria més “sòlida, dinàmica i sostenible que represente el 20 % del PIB”
* Anuncia el Hub d’Impuls de Sòl Industrial per a incrementar fins a 10 milions de metres quadrats l’oferta de parcs empresarials i la realització de més de 250 accions de promoció internacional
* Aposta per un pla director energètic integral que coordinarà mesures per a aconseguir la sobirania energètica i destaca que la Generalitat actuarà com a comprador de solucions innovadores amb projectes clau en mà
* La digitalització, una nova política de clústers, la innovació, el reforç de l’oferta formativa, el desenrotllament d’infraestructures o la simplificació són altres dels pilars d’esta estratègia**

**València.**

El president de la Generalitat, Carlos Mazón, ha presentat l’Estratègia de reindustrialització de la Comunitat Valenciana 2024-2028 que “disposarà de 2.000 milions d’euros dels pressupostos de la Generalitat en els pròxims quatre anys que propiciaran una inversió privada induïda de més de 10.000 milions d’euros”.

El cap del Consell ha explicat que l’objectiu d’esta iniciativa és fomentar un teixit industrial “modern, competitiu i innovador” perquè continue sent un dels motors de desenrotllament econòmic i social de la Comunitat Valenciana. Per a fer-ho, es treballarà activament amb empreses, institucions, sindicats i àmbit acadèmic amb la finalitat “d’augmentar el pes de la indústria en el nostre producte interior brut del 14,8% al 20 %”.

D’esta manera, Mazón ha assegurat que esta iniciativa és coherent “amb el compromís sostingut en el temps del govern del canvi amb les nostres empreses”. Sobre este tema, ha avançat que en els pròxims dies “concedirem 48,5 milions d’euros a 787 pimes industrials perquè invertisquen en actius materials i immaterials i modernitzen les seues línies de producció”. Esta ajuda suposarà una inversió total per a les empreses de 166,5 milions d’euros i afavorirà “el manteniment de més de 22.000 ocupacions”.

Així s’ha manifestat durant la presentació d’esta estratègia en un acte que ha comptat amb la consellera d’Innovació, Indústria, Comerç i Turisme, Nuria Montes, el president de la CEV, Salvador Navarro, el secretari general d’UGT-PV, Ismael Sáez, i la secretària general de CCOO-PV, Ana García.

El president ha agraït la col·laboració dels agents econòmics i socials en esta estratègia “viva” per a progressar “amb ambició, rigorositat, equilibri i realisme” cap a una indústria més “sòlida, dinàmica i sostenible”. A més, ha destacat el “compromís i la unitat” de tots els actors amb este instrument que s’ha plasmat en la firma del “manifest per la indústria”.

**Més sòl empresarial i millors infraestructures**

El cap del Consell ha explicat que l’Estratègia de reindustrialització s’ha dissenyat sobre nou pilars per a “adaptar-nos amb determinació i els recursos necessaris als reptes i desafiaments als quals s’enfronta la indústria valenciana”.

Durant la seua intervenció, Mazón ha anunciat la creació del Hub d’Impuls de Sòl Industrial que formarà part del pla per a incrementar en “fins a 10 milions de metres quadrats el sòl industrial en els pròxims sis anys”, així com modernitzar i millorar les àrees ja existents. Este *hub*, que comptarà amb personal especialitzat i pressupost específic, treballarà en estreta col·laboració amb l’Oficina Valenciana d’Inversions per a facilitar la “captació d’inversió”.

Un altre dels eixos d’esta estratègia és el desenrotllament d’infraestructures estratègies per a millorar les àrees industrials de la Comunitat Valenciana. Així, ha fet referència a l’Eix de la Ceràmica de Castelló, l’Autovia del Baix Segura o l’estació intermodal de Sagunt, al mateix temps que ha reclamat al Govern central que “complisca la seua part amb el corredor mediterrani, l’ampliació del Port de València i dels aeroports d’Alacant-Elx i Manises”.

Així mateix, ha advocat per fomentar el creixement industrial, especialment dels clústers i agrupacions empresarials en sectors estratègics per a la qual cosa s’arbitraran “mecanismes que faciliten la col·laboració entre pimes, centres d’investigació i universitats”. D’esta manera, l’Estratègia també s’assenta en la digitalització de les empreses i reforça la competitivitat tecnològica. Per a fer-ho, se sumarà els nous agents d’innovació de proximitat que s’encarregaran de facilitar la transferència i explotació del coneixement des de les entitats d’I+D a les empreses.

En esta línia, el president ha recalcat l’aposta per reforçar l’oferta formativa per a “augmentar en un 10 % els llocs de treball qualificats en el sector industrial que afavorisca la captació i retenció del talent i capital humà”.

Mazón també ha subratllat el compromís del Consell per a “generar un impacte positiu en l’economia regional i ajudar les pimes a desenrotllar tecnologia”. Així, es posarà en marxa el projecte clau en mà CPI en la qual la Generalitat actuarà com el primer comprador de solucions innovadores, per a donar suport a les empreses des de la idea inicial fins al finançament d’un prototip real.

**Sobirania energètica**

D’altra banda, el president ha explicat que l’Estratègia preveu mesures per a “aconseguir la sobirania energètica en el nostre territori”. Així es presentarà el Pla director energètic integral de la Comunitat Valenciana que integrarà amb una coordinació única tots els plans d’acció per a obtindre este objectiu, prestant especial atenció a l’hidrogen verd, el biogàs i l’energia solar i eòlica. D’esta manera, el cap del Consell s’ha marcat com a primers objectius “aconseguir els 6.000 megawatts de potència fotovoltaica i els 4.000 d’energia eòlica”.

En matèria d’internacionalització, el pla de reindustrialització preveu la realització de més de 250 accions en els pròxims quatre anys que beneficiaran més de 8.000 empreses per a augmentar la presència en mercats globals, sumar noves empreses exportadores i posicionar la Comunitat Valenciana com a destinació per a la inversió productiva.

Per a fer-ho, es continuarà avançant en la simplificació administrativa amb el compromís “d’eliminar en un 20 % els tràmits burocràtics per als projectes industrials”.

Fecha: 30/09/2024